** **MADONAS NOVADA PAŠVALDĪBA**

 Reģistrācijas numurs 90000054572

 Saieta laukums 1, Madona, Madonas novads, LV-4801

 t. 64860090, e-pasts: pasts@madona.lv

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Madonas novada pašvaldības iekšējais normatīvais akts Nr. 25**

Madonā, 2025. gada 30. septembra domes lēmums Nr. 213 (prot. Nr. 9, 51. p.)

**Madonas novada pašvaldības ētikas kodekss**

*Izdots saskaņā ar*

*Valsts pārvaldes iekārtas likuma 73. panta pirmās daļas 4. punktu*

1. **Vispārīgie jautājumi**
2. Madonas novada pašvaldības ētikas kodekss (turpmāk – ētikas kodekss) nosaka Madonas novada pašvaldības (turpmāk – pašvaldība) domes priekšsēdētāja, pašvaldības domes priekšsēdētāja vietnieku, pašvaldības domes deputātu un pašvaldības administrācijā (izpilddirektors, institūcijas, iestādes un to struktūrvienības, kā arī citi subjektu, kas pilda pašvaldības funkcijas) nodarbināto personu (visi iepriekš minētie turpmāk atkarībā no konteksta – darbinieki vai darbinieks) profesionālās ētikas pamatprincipus un uzvedības standartus, kas jāievēro attieksmē pret veicamo darbu un/vai izpildāmo amatu (turpmāk – darbs), savstarpējā saskarsmē, kā arī attiecībās ar citām publiskām un privātām personām, un sabiedrību kopumā.
3. Ētikas kodekss ir pašvaldības darba organizācijas sastāvdaļa. Tas ir saistošs visiem darbiniekiem.
4. Situācijās, kas nav minētas ētikas kodeksā, darbinieks rīkojas saskaņā ar sabiedrībā pieņemtajām vispārējām uzvedības normām.
5. Ja darbinieka ētikas jautājumus papildus ētikas kodeksam reglamentē cits ētikas kodekss (bāriņtiesu darbinieku ētikas kodekss, sociālo darbinieku ētikas kodekss u.c.), ētikas kodeksa normas ir vispārējās tiesību normas attiecībā pret cita ētikas kodeksa normām, kas ir speciālās tiesību normas. Konstatējot pretrunu starp darbinieka ētikas jautājumus reglamentējošajām vispārējām un speciālajām tiesību normām, piemēro speciālas tiesību normas.
6. **Darbinieku profesionālās ētikas pamatprincipi**
7. Darbinieka rīcība, veicot darbu, saskan ar vispārējām ētikas vērtībām un principiem, atbilst normatīvo aktu prasībām.
8. Darbinieks savu darbu veic:
	1. objektīvi un taisnīgi, ievērojot personu vienlīdzību likuma priekšā. Aizstāvot savu viedokli, veicot savus darba pienākumus un savas kompetences ietvaros pieņemot lēmumus, darbinieks balstās uz pārbaudītu informāciju un objektīviem faktiem, to godīgu interpretāciju un argumentāciju, neizrādot labvēlību vai sniedzot nepamatotas privilēģijas kādai no personām. Darbinieks ir paškritisks – ja kļūdījies, atzīst savas kļūdas, cenšas tās labot, atvainojas par neētisku rīcību, ja tādu pieļāvis;
	2. godprātīgi, neizmantojot savas amata priekšrocības un varu personīgā labuma gūšanai sev vai citai personai, norobežojoties no personīgajām interesēm, atsevišķu personu un šauru ekonomisko grupu interesēm, kuras ir pretrunā ar vietējās sabiedrības kopīgo labumu;
	3. ar atbildības sajūtu par savu darbību pašvaldībā un pret pašvaldības iedzīvotājiem un citām personām, kas vēršas pie darbinieka;
	4. uzturot regulāru un atklātu saikni ar sabiedrību, ja tas izriet no darba pienākumiem vai amata būtības;
	5. neatbalstot prettiesisku rīcību, nepieļaujot šādas rīcības slēpšanu;
	6. neizmantojot darbā iegūto informāciju savās privātajās vai citu personu privātajās interesēs, neizpaužot šo informāciju prettiesiskā veidā;
	7. nepieļaujot interešu konflikta rašanos. Darbinieks atsakās no savu darba pienākumu veikšanas vai valsts amatpersonas amata savienošanas visos gadījumos, kad ētisku apsvērumu dēļ varētu tikt apšaubīta darbinieka darbības objektivitāte un neitralitāte, lai sabiedrībā nerastos iespaids, ka darbinieks rīkojas interešu konflikta situācijā un ka viņš pieņem lēmumus vai piedalās lēmumu pieņemšanā personisko interešu vai apsvērumu ietekmē. Ja konstatēts valsts amatpersonas interešu konflikta fakts, darbinieks nekavējoties rīkojas, lai novērstu šī konflikta rašanās cēloņus.
9. **Darbinieka uzvedības pamatprincipi**
10. Saskarsmē ar iedzīvotājiem, valsts un pašvaldību amatpersonām, kā arī citām personām darbinieks izturas ar cieņu, apzinoties viņu tiesības un pienākumus, respektējot citu uzskatus un intereses. Darbinieks ir laipns un pieklājīgs, nelieto aizskarošus, apvainojošus izteicienus, neaizskar personas godu un nepazemo viņu, neizturas ciniski pret viņa vēlmēm un vajadzībām, uzskatiem un pārliecību.
11. Darbinieks izvairās no augstprātīgas un autoritāras rīcības, uzklausa citu viedokli, izvērtē iespējas to izmantot sabiedrības interesēs, ievēro demokrātijas normas un koleģialitātes principus.
12. Darbinieks kopj savu runas un valsts valodas prasmi, nelieto tādus izteikumus un neatbalsta tādu rīcību, ko var uztvert kā aicinājumu uz pretlikumīgu rīcību.
13. Pildīt darba pienākumus darbinieks ierodas darba videi piemērotā apģērbā un pienācīgā izskatā.
14. **Rīcība ārpus darba pienākumu pildīšanas**
15. Ar darba pienākumiem nesaistītas darbības (piemēram, blakus darbs, papildu darbs, studijas, dalība biedrībā) darbinieks veic tā, lai tas netraucētu darba pienākumu veikšanai.
16. Ārpus darba pienākumu pildīšanas darbinieks rīkojas tā, lai sabiedrībā neradītu šaubas par viņa spējām godprātīgi veikt savus darba pienākumus, kā arī lai nemazinātu uzticēšanos pašvaldībai un nepasliktinātu tās reputāciju.
17. Darbinieks arī kā privātpersona izturas godprātīgi, ievērojot likumos un citos normatīvajos aktos noteiktās prasības.
18. Darbinieks neatsaucas uz savu amatu vai darbavietu, lai īstenotu savas intereses ar darba pienākumu pildīšanu nesaistītās situācijās un tādējādi gūtu kādas priekšrocības.
19. Paužot viedokli ārpus darba pienākumu pildīšanas, tai skaitā sociālajos tīklos, darbinieks tiecas sniegt pārbaudītu informāciju par pašvaldību un izteikties cieņpilni, veicinot izpratni par pašvaldības lomu un darbu.
20. **Ētikas kodeksa normu pārkāpumu izskatīšana**
21. Ja darbiniekam vai sabiedrības pārstāvim ir pamats uzskatīt, ka kāda darbinieka rīcība neatbilst ētikas kodeksam, par to informē attiecīgās iestādes vadītāju vai augstāku amatpersonu. Iesniegumā vai sūdzībā par ētikas kodeksa pārkāpumu jānorāda iesniedzēja vārds, uzvārds, dzīvesvietas adrese un tālruņa numurs, darbinieka, par kuru ir iesniegums vai sūdzība, vārdu, uzvārdu, amatu, pārkāpuma būtību, pierādījumus, kas apliecina pārkāpumu un citu ar pārkāpumu saistītu informāciju.
22. Saņemto iesniegumu par darbinieku izskata šādi:
	1. par pašvaldības darbiniekiem – attiecīgās pašvaldības iestādes vadītājs;
	2. par pašvaldības iestāžu vadītājiem – pašvaldības izpilddirektors;
	3. par pašvaldības izpilddirektoru – pašvaldības domes priekšsēdētājs;
	4. par pašvaldības domes priekšsēdētāju, pašvaldības domes priekšsēdētaja vietniekiem un pašvaldības domes deputātiem – pašvaldības dome slēgtā pašvaldības domes sēdē.
23. Par saņemto iesniegumu tiek informēts darbinieks, par kuru saņemts iesniegums, vienlaikus pieprasot no darbinieka rakstveida paskaidrojumu.
24. Ja darbinieka rīcība ir pretrunā ar ētikas kodeksa normām, darbinieku var disciplināri sodīt vai tam uzteikt darba līgumu Darba likumā noteiktajā kārtībā.
25. Darbinieka atbildība ir individuāla. Izvērtējot atbildības pakāpi, ņem vērā darbinieka kompetenci un amatu.
26. **Noslēguma jautājumi**
27. Ētikas kodekss stājas spēkā 2025. gada 1. oktobrī.
28. Ar ētikas kodeksa spēkā stāšanos spēku zaudē:
	1. Ar Madonas novada pašvaldības domes 2016. gada 28. jūlija lēmumu Nr. 380 (protokols Nr. 15, 1. p.) apstiprinātais Madonas novada pašvaldības Ētikas kodekss;
	2. Ar Varakļānu novada domes 2018. gada 22. februāra lēmumu Nr.6 (protokols Nr. 2, 6. p.) apstiprinātais Varakļānu novada pašvaldības ētikas kodekss.

 Domes priekšsēdētājs A. Lungevičs